《华山吟送郭公绪之陕西佥宪》
明代·王洪

太华五千仞，削成周四方。夫容半天开，秀色何苍苍。

而我昔游览，飘摇紫霓裳。云中过太白，雪下来温汤。

浩歌醉新丰，拂袖梅花香。夜半历仙掌，长啸明星傍。

鹤舞瑶树阴，月出云台凉。岩高银河近，天阔松风长。

俯视六合间，洪河去茫茫。却借韩众鹿，西度岐山阳。

高谈帝王略，欲钓蟠溪璜。别来二十载，事久情难忘。

之子一何秀，孤英压众芳。劳持宪臣节，西行肃刑纲。

鞍马纷照耀，交游仰辉光。身上五色衣，云霞护神羊。

高堂振白笔，六月飞秋霜。鸡犬夜不惊，豺狼自摧藏。

岂徒示崇高，璧立千丈强。名增古岳重，气与仁风扬。

倘有冥世士，高卧烟霞乡。举手可引之，金阙同翱翔。

去去勉勋业，永言赠新章。

作者简介：（1379—1420）明浙江钱塘人，字希范，号毅斋。少年时才思颖发，洪武二十九年成进士，年仅十八。永乐初入翰林为检讨，与修《大典》。帝颁佛曲于塞外，逡巡不应诏为文，受排挤，不复进用。与当时王称、王恭、王褒称词林四王，均有才名。